##### stema e Komunesstema_JPG Republika e Kosovës

##### Republika Kosovo - Republic of Kosova

##### 

Komuna Obiliq

Opśtina Obilić - Municipality Obiliq

Drejtoria për Shërbime Publike dhe Emergjencë

P R O J E K T:

**RREGULLORE**

**PËR VARREZAT, OFRIMIN E SHËRBIMEVE TË VARRIMIT,**

**RREGULLIMIN DHE MIRËMBAJTJEN E TYRE**

Obiliq, qershor/2022

Në mbështetje të dispozitave të nenit 12, paragrafi, 12.2, pika **c)** të Ligjit nr. 03/L – 040, për Vetëqeverisje Lokale (“Gazeta zyrtare e Republikës së Kosovës”, nr. 28/15, qershor 2008) të nenit 89 të Statutit të Komunës së Obiliqit me nr.I-34 dt. 24.04.2016, Kuvendi i Komunës së Obiliqit, në mbledhjen e mbajtur më \_\_\_\_\_\_\_\_\_\_\_\_, miratoi këtë

**RREGULLORE**

**PËR VARREZAT, OFRIMIN E SHËRBIMEVE TË VARRIMIT,**

**RREGULLIMIN DHE MIRËMBAJTJEN E TYRE**

1. **Dispozitat e përgjithshme**

**Neni 1**

**Qëllimi**

1. Me këtë Rregullore përcaktohen kushtet e përgjithshme për varrezat, ofrimin e shërbimeve të varrimit, rregullimin dhe mirëmbajtjen e varrezave.
2. Rregullimi, mirëmbajtja e varrezave dhe varrimi, janë veprimtari komunale të interesit publik.
3. Komuna do të jetë e hapur për të gjitha organizatat dhe individët që shprehin vullnetin për të kontribuar në rregullimin e kësaj lëmie të jetës.
4. Asnjë person i vdekur nuk do të mbetet i pavarrosur për shkak të mungesës së rregullativës ligjore ose procedurave të tjera administrative.

**Neni 2**

**Përkufizimet**

1. Me këtë Rregullore termat e mëposhtme kanë këto kuptime:
   1. **“Vend -varrezë”** nënkuptojmë varrin dhe varrezat familjare.
   2. **“Varr”** nënkuptojmë gropën e gërmuar në tokë për të futur të vdekurin ( kufomën) ose mbetjet mortore.
   3. **“Varrezë”** nënkuptojmë vendin/hapësirën ku varrosen të vdekurit, e cila përfshinë anën e brendshme (hapësira për të futur të vdekurin dhe hapësira tjetër përcjellëse) dhe anën e jashtme e cila përfshinë (hapësira qarkulluese e parkimit dhe e shërbimeve tjera).
   4. **“Varrmihës”** nënkuptojmë punëtorin që hap varre në varreza.
   5. **“Varrim”** nënkuptojmë ceremoninë e përcjelljes të vdekurit për në varr.
   6. **“Varrhumbur”** nënkuptojmë humbjen e varrit, që nuk dihet se ku është varrosur.
   7. **“Kufomë”** është trupi i njeriut, i privuar nga funksionet jetësore.
   8. **“Shërbim i varrimit”** është veprimtaria që zhvillohet nga subjektet publike ose private, nga çasti i vdekjes deri në varrimin e kufomës.
   9. “**Zhvarrim**” është nxjerrja e kufomës dhe/ose mbetjeve mortore nga varri.
   10. “**Zhvarrim i zakonshëm**” është zhvarrimi që kryhet pas përfundimit të kohës së prehjes.
   11. **“DI”** është Drejtoria e Inspektoratit.
   12. **“DSHPE”** është Drejtoria e Shërbimeve Publike dhe Emergjencë.
   13. **“Ekshumimi” -**zhvarrosje, nxjerrja e kufomës nga varri.
   14. “**Zhvarrim i jashtëzakonshëm**” është zhvarrimi që kryhet para përfundimit të kohës së prehjes, sipas procedurave ligjore, për ekspertizë kriminalistike, për arsye transferimi në një varr tjetër, pas një periudhe të paracaktuar kohe ose për interes publik.
   15. **“Kohë e prehjes”** është koha gjatë së cilës nuk lejohet zhvarrimi i zakonshëm i kufomës.

**Neni 3**

**Pronësia e varrezave**

Varrezat janë toka prona komunale **(përveç nëse janë të definuara ndryshe me dokumente/pronësi të tokës, siç janë varrezat private),** të cilat janë të përcaktuara me plan zhvillimor urban me vendim të Kuvendit të Komunës dhe legjislacionit në fuqi dhe që shërbejnë për varrosjen e personave të vdekur.

**Neni 4**

**Sipërfaqet e varrezave**

1. Sipërfaqet e varrezave do të jenë me këto dimensione:

* 1. varreza të vogla (deri në 5 ha).
  2. varreza të mesme ( prej 5 deri në 20ha) dhe
  3. varreza të mëdha ( mbi 20 ha).

1. Varrezat duhet t’i përmbushin nevojat për varrosjen e të vdekurve në një vendbanim (fshat), disa vendbanime dhe brenda lagjeve lokale në qytet.

**Neni 5**

**Ndërtimi i varrezave të reja dhe zgjerimi i varrezave ekzistuese**

1. Ndërtimi i varrezave të reja dhe zgjerimi i varrezave ekzistuese përcaktohet me plan dhe programin për marrjen e masave për rregullimin e gjendjes në hapësirë.
2. Plani dhe programi përfshinë periudhën se paku 100 vjet për varreza të reja, kurse për zgjerimin e varrezave ekzistuese më së paku 30 vjet me mundësi të zgjerimit në etapa.
3. Varrezat ekzistuese mund të zgjerohen, nëse për ato ekziston hapësirë e paraparë me planin zhvillimor të komunës dhe nëse janë të siguruara edhe kushtet tjera të parapara me këtë Rregullore dhe me ligjet në fuqi.

**Neni 6**

**Klasifikimi i varrezave**

1. Sipas mënyrës së themelimit, respektivisht mënyrës së vdekjes, varrezat klasifikohen në të përgjithshme (publike) dhe të veçanta.
2. Në varreza të veçanta hyjnë: varret me përmendore, varret ushtarake, varret e heronjve dhe dëshmorëve, varret anonime, varret masovike prej fatkeqësive natyrore dhe varret sipas përkatësisë fetare, **varret private** dhe komplekset e varrezave të dëshmorëve dhe martirëve.

**Neni 7**

**Varri**

1. Sipërfaqja e nevojshme neto për varr duhet të jetë 2.20metra katror për banor.
2. Te përcaktimi i sipërfaqes për varr, duhet llogaritur bruto dhe neto sipërfaqen e varrit.
3. Sipërfaqja neto e varrit, përfshinë parcelën/vendin e varrit.
4. Sipërfaqja bruto e varrit, përfshinë neto sipërfaqen e varrit të rritur edhe për distancën në mes varreve.

**Neni 8**

**Vend-varrezat**

1. Varrezat duhet vendosur në një vend me sipërfaqe të mjaftueshme, të përshtatshme sipas konfiguracionit dhe kushteve të lokacionit për varrosje.
2. Vendi i varrezave duhet të jetë jashtë vendbanimit ose afër vendbanimit me qasje në rrugë dykrahëshe dhe me shtegun (rrugicë e ngushtë) e ndarë për këmbësorë.
3. Hapësira për varreza duhet t’i përmbush këto kritere:
   1. Sipas pozitës së varrezave toka duhet të jetë e kulluar, me rreze dhe e qetë ,të jenë larg rrjedhave nëntokësore dhe sipërfaqësore të ujërave, jashtë zonave të ujërave të mbrojtura, zonave të cilat vërshohen nga ujërat, zonave të mbrojtura natyrore dhe rajoneve malore.
   2. Varrezat e reja duhet të jenë në afërsi jo me të vogël se 300m nga zona e banimit,dhe në largësi jo më të madhe se 15km nga vendbanimisi dhe 50m largësi nga rruga publike.

**Neni 9**

**Plani i varrezave**

1. Varrezat përbëhen prej:

* 1. Vendit të varrit ( vetë varri).
  2. Radhët e varrezave të cilën e përbëjnë një mori varresh (varret).
  3. Fushat e varrezave (disa rende të varreve por jo më tepër se 200 varre në një shteg).
  4. Shtegu i cili lidh grupet e varreve me fushën e varreve ose rendin e varreve.
  5. Shtigjet kryesore të cilat lidhin fushat e varreve, me pushimore dhe hapësirën për zgjerim.
  6. Rrugëve interne dhe eksterne (jashtme) për qarkullimin e automjeteve dhe parkimin.
  7. Gjelbërimet ( grupore dhe përcjellëse).
  8. Vendi ku bëhet përshëndetja e fundit lamtumirëse, mund të jetë i mbyllur ose i hapur në përputhje me rregullat sipas përkatësisë fetare.
  9. Objektet tjera përcjellëse shërbyese për kufomën ( hapësirën për pastrim, qëndrim deri në varrosje, kroi i ujit, ndriçimi dhe pajisje tjera të nevojshme sanitare ).
  10. Parkingu për automjete.

**Neni 10**

**Dimensionet e varrit**

1. Varri është gropa e varrit me proporcion sipas normave urbanistike:
   1. 1.00 x 0.60 m - deri në moshën 3 vjet.
   2. 1.50 x 0.60 m – 1.50 x 0.75 m prej moshës 4 vjet deri në moshën 10 vjet.
   3. 2.10 x 0.70 m – 2.50 x 1.20 m mbi 11 vjet.
2. Fundi i gropës së varrit sipas grupeve të përcaktuara në paragrafin 9.1 të kësaj Rregulloreje, duhet të jetë më së paku 50 cm mbi nivelin e pikës më të lartë të ujërave nëntokësore.
3. Thellësia e varrit përcaktohet në bazë të rregullave sipas riteve fetare, e që nuk mund të jetë më e thellë se 180 cm.
4. Dimensionet e varrezave familjare janë 2.40 x 2.80 m, maksimalisht 4 varreza.
5. Mbulesa e varrit mbi kufomë, duhet të bëhet sipas riteve fetare, por jo më shumë se 0.80 m.
6. Lartësia e varrezave familjare dhe e përmendoreve mund të jetë më shumti deri në 2 m. Në ato mund të shënohen atributet e personit të vdekur (emri, mbiemri, viti i lindjes dhe i vdekjes).
7. Zbatimi i paragrafit 4 varet nga kushtet tekniko-urbanistike të lokacionit.

**Neni 11**

**Renditja e varrezave**

1. Varri mund të bëhet edhe me mur prej betoni ose prej materiali tjetër, duke respektuar dimensionet sipas nenit 10 të kësaj Rregulloreje.
2. Fushat e varrezave përbëhen prej rendeve të varrezave dhe distancës ndërmjet tyre që shërben si shteg për të shkuar deri tek varri.
3. Fushat e varrezave duhet të jenë të ndara me shtigje kryesore me gjatësi minimale prej 3 m;
4. Shtigjet duhet të jenë të ndërtuara prej materialit të fortë pa pengesa për lëvizje dhe jo më të pjerrtë se 8% ndërsa tërthorazi jo më pjerrtë se 1%.

**Neni 12**

**Shërbimet e varrimit**

1. Komuna e Obiliqit me këtë Rregullore obligohet që brenda mundësive dhe kapaciteteve buxhetore të komunës t’i mbuloj financiarisht shërbimet e varrimit për të gjithë qytetarët e komunës.
2. Shërbimet e varrimit do të bëhen konform riteve të komuniteteve fetare dhe kësaj Rregulloreje. **Shërbimet e varrimit për qytetarët jo-religjioz do të bëhen pa rite fetare. Shërbimet e varrimit do të bëhen në pajtim me dëshirat e të ndjerit/ndjerës ose, në mungesë, me njërin anëtar të familjes së tij/saj.**

**Neni 13**

**Hapësirat tjera përcjellëse të varrezave**

1. Në pajtim me nenin 9 pika (9) të kësaj Rregulloreje, objektet tjera përcjellëse shërbyese hapësirën për pastrim, qëndrim deri në varrosje, kroi i ujit, ndriçimi dhe pajisje tjera të nevojshme sanitare), mundë të jetë: me thupra metalike me bazament ose material tjetër bashkëkohor, ndërtohen në bazë të një plani të veçantë në pajtim me planin e përgjithshëm të varrezave.
2. Hapësira për qëndrimin e kufomës duhet të jetë e ndërtuar duke pasur parasysh rregullat e riteve fetare të komuniteteve.
3. Parku i automjeteve, duhet të jetë jashtë varrezave dhe i ndarë nga rruga publike.
4. Rrugët e këmbësorëve – shtigjet rregullohen si trotuare të pavarura për qasje deri te vend varrimi dhe të përshtatshme për kalim për personat me karrocë (hendikep).

**Neni 14**

**Nxjerrja e varrezave jashtë përdorimit**

1. Kuvendi i Komunës në koordinim me bashkësitë fetare me Vendim nxjerrë jashtë përdorimit varrezat apo një pjese të tyre për shkak të mungesës së hapësirës, kushteve sanitare dhe kushteve tjera.
2. Kuvendi i Komunës merr vendim për zhvendosjen e varrezave apo një pjesë të tyre që janë jashtë përdorimit me kusht që vendosja dhe varri i tyre të sigurohet me ndërtimin e varrezave të reja ose varrezave tjera ekzistuese.

**Neni 15**

**Mirëmbajtja e varrezave**

1. Organi kompetent i administratës (DSHPE) administron me punët e varrimit, të rregullimit dhe mirëmbajtës së varrezave në qytet dhe fshatra, nëse ndryshe nuk është e rregulluar me ligj.
2. Rregullimin e varrit mund ta bëjnë edhe anëtaret e familjes së të vdekurit sipas kushteve të kësaj Rregulloreje.
3. Të gjitha varret dhe varrezat do të trajtohen me pietet dhe dinjitet nga komuna, duke respektuar të gjitha konfesionet fetare **ose dëshirat e anëtarëve të familjes**.
4. Në pajtim me paragrafin 2 të këtij neni, anëtarët e të gjitha feve **dhe qytetaret jo-religjioz** do të kenë qasje të barabartë në ofrimin e shërbimeve komunale, sipas kushteve të parapara me këtë Rregullore.

**Neni 16**

**Vizitat në varreza**

1. Vizituesit e varrezave janë të detyruar që në varreza të sillen në mënyrën e cila i përgjigjet pietetit ndaj të vdekurve dhe me dinjitet në vendet ku ato prehen.
2. Varrezat mund të vizitohen në çdo ditë të javës sipas riteve fetare të komuniteteve përkatëse.
3. Në varreza nuk mund të sillen fëmijët deri në moshën 10 vjeçare. Përjashtimisht me përcjelljen e prindërve, personave tjerë të moshuar ose kujdestarit të tij.

**Neni 17**

**Ndalesat**

1. Në varreza ndalohet:

* 1. Shkatërrimi me qëllim i vendvarrimeve.
  2. Shkelja dhe kapërcimi nëpër varre dhe varreza dhe shlyerja tyre.
  3. Shkaktimi dëmit në varreza ose në shenjat tjera përkujtimore (në përmendore dhe objekte tjera përkujtimore në varreza).
  4. Prishja e rendit në varreza.
  5. Thyerja e rrethojave në varreza, dëmtimi i sipërfaqeve të gjelbëruara, drunjve dhe bimëve tjera të mbjellura në varreza.
  6. Hyrja në hapësirën e varrezave me automjete private dhe mjete tjera tërheqëse pa pëlqim paraprak.
  7. Futja e kafshëve.
  8. Krijimi i papastërtisë në shtigjet dhe në sipërfaqet e gjelbëruara, vendosja ose hedhja e kurorave të vyshkura, luleve të vyshkura ose sendeve tjera.
  9. Fotografimi pa leje i varrezave për çështje profesionale dhe shpërndarja e fletëpalosjeve.
  10. Sjellja dhe lënia pa leje e sendeve të ndryshme në varre dhe varreza që nuk kanë të bëjnë me varre dhe varreza.
  11. Hyrja në objektin ku qëndron kufoma dhe objektet tjera jashtë kohës së përcaktuar për varrim përjashtuar rastet me autorizim të veçantë.
  12. Ndezja e qirinjve jashtë shtëpizave të parapara në varreza.
  13. Qëndrimi i lypsarëve brenda dhe në hyrje të varrezave.
  14. Hedhja e mbeturinave brenda në varreza dhe jashtë varrezave.
  15. Ushtrimi i çdo lloj tregtie.
  16. Pjesëmarrja në zhvarrimin e kufomave që nuk i përkasin familjes, përveç rasteve kur ka pëlqimin e palëve, që kanë të drejtë sipas autorizimit të veçantë .

**Neni 18**

DSHP-ja cakton rregullat e sjelljes në pajtim me nenin 17 të kësaj Rregulloreje dhe duhet publikuar në vend të dukshëm në hyrje të varrezave.

**Neni 19**

**Varrimi dhe veprimet tjera lidhur me varrimin**

1. Varrimi bëhet në pajtim me dispozitat sanitare edhe sipas mënyrës që i përgjigjet pietetit ndaj të vdekurit, në saje të nderimit të ndjenjave të farefisit dhe të personave tjerë të cilët kanë qenë në afërsi me të vdekurin.
2. Varrimi duhet të bëhet vetëm pasi të jetë vërtetuar vdekja në mënyrë të caktuar me dispozita të veçanta.
3. Konstatimin e vdekjes së personit mund ta bëjë mjeku ose Instituti i Mjekësisë Ligjore për raste të caktuara.
4. Varrimi i të vdekurit mund të bëhet edhe në varrezat të cilat i ka caktuar i vdekuri për së gjalli, ose në varrezat që i zgjedh familja e tij ose personat të cilët kujdesen për varrosjen e tij.

**Neni 20**

**Djegia e kufomës**

1. Djegia e kufomës ose eshtrave mund të bëhet vetëm në krematorium.
2. Djegia e kufomës ose eshtrave behet vetëm nëse i vdekuri gjatë jetës së tij ka lëne testament të vlefshëm juridikisht që kufoma e tij të digjet.
3. Djegia e kufomës së personit që ka vdekur në mënyrë jo të natyrshme (rrethana të dyshimta) mund të bëhet vetëm pasi të jetë marrë leja nga organet gjyqësore.
4. Hiri i kufomës së djegur duhet të vendoset në enë prej materialit të qëndrueshëm dhe të mbyllur hermetikisht, pastaj mund të mbulohet në varrin e caktuar ose të vendoset në objekte të caktuara për ruajtje.

**Neni 21**

**Leja për varrimin**

Lejen për varrimin e të vdekurit lëshohet nga Zyra e gjendjes civile në Komunës në pajtim me legjislacionin në fuqi.

**Neni 22**

**Bartja e kufomës**

Bartja e kufomave deri te varrezat do të bëhet nga vetë komuniteti përkatës i lokalitetit sipas rregullave të riteve fetare të tyre ose ndërmarrja tjetër e specializuar e kontraktuar për këtë qëllim apo nga ana e vet familjarëve.

**Neni 23**

**Nderimet për të vdekurin**

1. Dhënia e nderimit të fundit (të pasvdekjes) mund të behet në hapësirën e përcaktuar në vend varreza ose në objektet përkatëse fetare.
2. Para varrimit, kufomat e personave të merituar, heronjve dhe dëshmorëve dhe personave tjerë me merita të veçanta, mund të ekspozohet në vendin e caktuar jashtë varrezave me qëllim të dhënies së nderimit të veçantë të pasvdekjes, nëse organizimi i vdekjes bëhet nga organet komunale ose organet qendrore të shtetit.

**Neni 24**

**Koha për shërbimin e varrimit**

1. Veprimtaria e varrimit do të organizohet nga bashkësitëfetare të komunitetit përkatës të cilat janë tëobliguara, që për varrimin e të vdekurve të sigurojë shërbimin e përditshëm, duke përfshirë edhe të dielat dhe festat zyrtare siç vijon:

* 1. Prej 1 majit deri me 30 shtator prej orës 8 deri në orën 20:00.
  2. Prej 1 tetorit deri më 30 prill prej orës 8 deri në ora 19:00.

**Neni 25**

**Zhvarrosja e kufomave**

1. Me pëlqimin e organit kompetent komunal (DSHPE) dhe inspeksionit sanitar në prani të Policisë së Kosovës, mund të bëhet zhvarrosja (nxjerrja) e mbetjeve të kufomës për t’u bartur – rivarrosur në një vend varrezë tjetër ose për çështje tjera (ekshumacionin e kufomave).
2. Lidhur me pikën 1 të këtij neni mbahet procesverbali nga ana e organit kompetent (DSHPE) ose personit tjetër të autorizuar për këtë çështje dhe i nënshkruar nga palët.
3. Shpenzimet lidhur me punën rreth zhvendosjes dhe çështjeve tjera (ekshumacionin e kufomave) bien në barrë të vetë atij i cili ka kërkuar zhvendosjen e mbetjeve të kufomës ose për çështje tjera (ekshumacionin).

**Neni 26**

**Mbikëqyrja**

1. Mbikëqyrjen në zbatimin e dispozitave të kësaj Rregulloreje e bënë Drejtoria për Shërbime Publike dhe Emergjencë si dhe Drejtoria e Inspeksionit.
2. Inspeksioni sanitar gjatë mbikëqyrjes mund të merr masa dhe të urdhërojë marrjen ose mos marrjen e një veprimi të caktuar, në pajtim me dispozitat e kësaj Rregulloreje dhe dispozitat e aplikueshme të ligjit.
3. Në vendimin e inspeksionit mund të ushtrohet ankesa në afatin prej 30 ditësh nga dita e njoftimit, drejtuar Kryetarit të Komunës.
4. **Dispozitat ndëshkimore**

**Neni 27**

* 1. Për të gjitha veprimet kundërligjore në varreza do të zbatohet dispozita ligjore në fuqi.
  2. Për shkelje të nenit 17 do të dënohen me gjobë:

2.1. Për personin fizik dhe personin përgjegjës të personit juridik në shumën prej 10€-100€;

2.2. Për personin fizik që ushtron biznes individual prej 30€-250€;

2.3. Për personin juridik prej 100€- 1500€.

1. **Dispozitat kalimtare dhe përfundimtare**

**Neni 28**

1. Çdo dispozitë e kësaj Rregulloreje që bie ndesh me ligjet në fuqi ,epërsi do të kenë dispozitat ligjore.
2. Me hyrjen në fuqi të kësaj Rregulloreje shfuqizohet Rregullorja për shërbimet e varrimit,rregullimin dhe mirëmbajtjen e varrezave me nr.I-302 të datës 25.11.2010.

**Neni 29**

Kjo Rregullore hyn në fuqi shtatë (7) ditë pune pas publikimit në ueb -faqen e komunës se Obiliqit dhe publikimit ne ueb-faqen e Gazetës Zyrtare.

**Kuvendi i Komunës së Obiliqit**

|  |  |
| --- | --- |
| **dt. \_\_\_\_\_\_\_\_\_** | **Kryesuese e Kuvendit**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Vlora Mjekiqi Kabashi** |